Jørn Lier Horst

**Jørn Lier Horst** (født 1970) er en norsk kriminalforfatter og dramatiker, bosatt i Larvik. Han er utdannet ved Politihøgskolen i Oslo og arbeidet som etterforskningsleder frem til han ble heltidsforfatter i 2013.

## Politikarriere
Horst ble utdannet ved Politihøgskolen i 1992–1995, med praksisopphold ved Kristiansand politikammer. Han begynte sin yrkesaktive karriere ved det nå nedlagte Larvik lensmannskontor. I 1997 begynte han som etterforsker ved Larvik politistasjon, som ved Politireform 2000 ble en del av Vestfold politidistrikt. Fra 2004 fungerte han som taktisk etterforskningsleder der. I tillegg til lederutdannelse har han utdanning innen avhørsteknikk, samt kriminaletterretning og -analyse.

Et av hans første oppdrag som nyutdannet politimann var vakthold utenfor åstedet for drapet på Ronald Ramm. Ti år senere ledet han gjenopptakelsen av saken. Den nye etterforskningen avdekket et mulig nytt motiv, men saken ble ikke oppklart. I 2011 mottok Horst en tilståelse som ikke ble bekreftet i etterforskningsmaterialet og derfor avskrevet som falsk. Etter en reportasjeserie i Åsted Norge i 2024 mottok Horst nye opplysninger som av politiet ble betegnet som et gjennombrudd, og drapssaken ble tatt opp igjen til ny etterforskning av Kripos’ cold case-gruppe.

Tidlig i sin politikarriere inngikk Horst også i en etterforskningsgruppe, der en serie grove ran mot verditransporter på Østlandet på slutten av 1990-tallet ble oppklart. I forlengelsen av dette ble han plukket ut til å delta i Prosjekt Multi, en hemmelig etterforskningsgruppe bestående av etterforskere fra Økokrim, Kripos og lokalt politi. Gruppen hadde som oppgave å kartlegge og slå ut multikriminelle miljøer i Vestfold og på Østlandet, med forgreininger til rans- og narkotikamiljøet i Oslo, inkludert elementer fra Tveita-gjengen. Prosjektet ble en forløper til spesialenheten Catch, og bidro til flere domfellelser for ran og narkotika, samtidig som det markerte et skritt fremover i kampen mot organisert kriminalitet.

Videre spilte Horst en sentral rolle i etterforskningen av drapet på Kristin Juel Johannessen i 1999. I 2009 ledet han etterforskningen av drapet på redningsarbeideren Ole Martin Kristensen i Stavern. Han medvirket også i etterforskingen av parteringsdrapet i Larvik i 2001, drapet på Anne Sofie Blom-Pettersen i Tønsberg i 2005, samt rovmordet på Hamida Didovic i Horten i 2010.

I 1999 deltok Jørn Lier Horst i etterforskningen av saken der travtrener Atle Hamre ble dømt for å ha presset skipsreder Thor Christensen i Sandefjord til å utbetale 28 millioner kroner. Hamre ble senere også dømt for utpressing av investor Trond Willy Wilhelmsen. Horst engasjerte seg i saken da det etter domfellelse dukket opp mulig frifinnende bevis. Han ble da selv anklaget for grov uforstand i tjenesten og brudd på taushetsplikten, men ble frikjent.

I 2003 avslørte Horst to menn som forsøkte å presse Mille-Marie Treschow og Stein Erik Hagen for millionbeløp.

I 2009 ledet Horst etterforskningen av kunsttyveriet fra Larvik kirke. Det stjålne maleriet hadde en estimert verdi på 20 millioner kroner og ble gjenfunnet i en varebil i Porsgrunn.

I desember 2013 sluttet Horst i stillingen i politiet og ble forfatter på heltid.

## Forfatterskap

### Romaner, noveller og andre utgivelser
Debutboken *[[Nøkkelvitnet]]* fra 2004 (Gyldendal Norsk Forlag) er basert på det uoppklarte drapet på pensjonisten Ronald Ramm i Larvik i 1995. Boken er den første i en serie om politimannen William Wisting.

Horsts bøker er utgitt i over 40 land med et totalopplag på mer enn 10 millioner. Han er belønnet med blant annet Bokhandlerprisen, Rivertonprisen, Glassnøkkelen, Svenska Deckarakademins pris för bästa till svenska översatta kriminalroman (tidligere kjent som The Martin Beck Award) og den britiske Petrona Award.

I 2012 debuterte Horst med sin første krimbok for ungdom i spenningsserien CLUE, utgitt på Kagge Forlag, og i 2013 kom de første bøkene i serien om Detektivbyrå nr. 2, med illustrasjoner av Hans Jørgen Sandnes. Med et samlet opplag på over 3 millioner er serien blant de mest solgt gjennom tidene. I en avstemning på bransjenettstedet Bok365.no sommeren 2022 ble hovedpersonene i bøkene kåret som tidenes beste norske barnebok-figurer. I 2023 mottok han Teskjekjerringprisen for sitt bidrag til leselyst og leseglede blant norske barn.  Samme år ble han kåret til Årets forfatter av Aftenposten junior.

I forfatterskapet inngår også en rekke kriminalnoveller.

Jørn Lier Horst var i 2023 og 2024 den mestselgende forfatteren i Norge, ifølge salgstall fra Bokhandlerforeningens.

### Sammen med andre
Sammen med Thomas Enger skriver han thrillerserien om politimannen Alexander Blix og nyhetsbloggeren Emma Ramm. Den første boken i serien het *Nullpunkt* og ble utgitt i 2018.

I 2024 innledet han et skrivesamarbeid med Jan-Erik Fjell om en serie med *[[true crime]]*-podkasteren Markus Heger; den første kriminalromanen i denne serien har tittelen *Skriket* og kom i juni 2024.

## Forlagsdrift
I februar 2018 etablerte Horst Strawberry Publishing sammen med blant andre Petter Stordalen. I 2021 ble majoriteten av eierandelene solgt til svenske Bonnier Books. Den norske delen ble hetende Bonnier Norsk Forlag. Etter at øvrige gründere solgte seg ut i mars 2022 er Horst eneste norske deleier.

Horst er også en av eierne i det juridiske forlaget Karnov Group Norway.

## Film, TV og scene
TV-serien ''Wisting'' hadde premiere på Viaplay i 2019, med Sven Nordin i rollen som politiførstebetjent William Wisting. 

De fire første bøkene i CLUE-serien ble filmatisert under navnet ** i 2021 av Maipo Film. Filmen ble Amanda-nominert i kategorien årets beste barnefilm. Enkelte av bøkene i bokserien *[[Detektivbyrå nr. 2]]* er filmatisert av Filmkameratene. Høsten 2021 hadde Riksteateret premiere på teaterforestillingen *Detektivbyrå nr.2 –* *Operasjon teater*, som bygget på et nyskrevet manus av Horst.

Horst er også tilknyttet produksjonsselskapet Novemberfilm hvor han har vært involvert i flere dokumantarproduksjoner, blant annet Mysteriet Marianne og Tina – Jakten på en drapsmann.

Horst opptrer hyppig som ekspertkommentator for blant annet VG i kriminalsaker og er fast krimkommentator i Åsted Norge på TV2.

Høsten 2022 deltok Horst i realityprogrammet *[[Forræder (TV-serie)|Forræder]]* på TV2 og høsten 2023 deltok han i underholdningsprogrammet Maskorama på NRK, utkledd som Magikeren. 

I 2025 skrev Horst fiksjonsverket som ligger til grunn for NRKs rettsaksreality *[[Tiltalt (TV-serie)|Tiltalt]]*, hvor fem kjente nordmenn fungerer som meddommere i en iscenesatt drapssak. 

Som dramatiker har Horst skrevet flere familieforestillinger for Teater Ibsen og Riksteateret.

## Filantropi
Sammen med blant andre Anja Hammerseng-Edin og Michael Stang Treschow opprettet Horst i 2015 selskapet Sammen for Livet, for å etablere tilbud til innsatte i norske fengsler som ønsker å komme tilbake i jobb.

Horst er også med i en gruppe investorer som i 2023 kjøpt opp store deler av sentrum i Vågåmo med mål om å gi nytt liv til den lille fjellbygda. Planen er å legge til rette for vekst i det lokale næringslivet. Gjennom satsingen skapes nye arbeidsplasser, samtidig som eksisterende bedrifter får mulighet til å utvikle seg. 

## Bibliografi
### Wisting-serien
* 2004: *[[Nøkkelvitnet]]* (kriminalroman)
* 2005: *Felicia forsvant* (kriminalroman)
* 2006: *Når havet stilner* (kriminalroman)
* 2007: *Den eneste ene* (kriminalroman)
* 2009: *Nattmannen* (kriminalroman)
* 2010: *Bunnfall* (kriminalroman) – vinner av Nordic Noir Thriller of the year
* 2011: *Vinterstengt* (kriminalroman) – vinner av Bokhandlerprisen
* 2012: *Jakthundene* (kriminalroman) – vinner av Rivertonprisen, Glassnøkkelen (litteraturpris) og Svenska Deckarakademins pris för bästa till svenska översatta kriminalroman
* 2013: *Hulemannen* (kriminalroman) – vinner av The Petrona Award
* 2015: *Blindgang* (kriminalroman)
* 2016: *Når det mørkner* (kriminalroman)
* 2017: *Katharina-koden* (kriminalroman) – vinner av The Petrona Award
* 2018: *Det innerste rommet* (kriminalroman) 
* 2019: *Illvilje* (kriminalroman)
* 2020: *Sak 1569* (kriminalroman)
* 2021: *Grenseløs* (kriminalroman)
* 2022: *Forræderen* (kriminalroman)
* 2024: *Tørt land* (kriminalroman)
* 2025: *Den siste saken* (kriminalroman)

### Blix/Ramm-serien
* 2018: *Nullpunkt* (thriller) – skrevet sammen med Thomas Enger
* 2019: *Røykteppe* (thriller) – skrevet sammen med Thomas Enger
* 2020: *Slagside* (thriller) – skrevet sammen med Thomas Enger
* 2022: *Arr* (thriller) – skrevet sammen med Thomas Enger
* 2023: *Offer* (thriller) – skrevet sammen med Thomas Enger
* 2025: *Utskudd* (thriller) - skrevet sammen med Thomas Enger

### Markus Heger-serien
* 2024: *Skriket* (kriminalroman) – skrevet sammen med Jan-Erik Fjell

### CLUE-serien
* 2012: *Salamandergåten* (kriminalroman for ungdom)
* 2012: *Maltesergåten* (kriminalroman for ungdom)
* 2013: *Undervannsgåten* (kriminalroman for ungdom)
* 2013: *Gravrøvergåten* (kriminalroman for ungdom)
* 2014: *Libertygåten* (kriminalroman for ungdom)
* 2014: *Esmeraldagåten* (kriminalroman for ungdom)
* 2015: *Rivertongåten*  (kriminalroman for ungdom)
* 2015: *Hodeskallegåten* (kriminalroman for ungdom)
* 2016: *Ulvehundgåten* (kriminalroman for ungdom)
* 2016: *Sjøormgåten* (kriminalroman for ungdom)
* 2017: *Einsteingåten* (kriminalroman for ungdom)
* 2018: *Triangelgåten* (kriminalroman for ungdom)
* 2019: *Smuglerhuset* (kriminalroman for ungdom)

### Detektivbyrå nr. 2
* 2013: *Operasjon Tordensky* (kriminalroman for barn)
* 2013: *Operasjon Mørkemann* (kriminalroman for barn)
* 2013: *Operasjon Solnedgang* (kriminalroman for barn)
* 2014: *Operasjon Påskelilje* (kriminalroman for barn)
* 2014: *Operasjon Sommerøya* (kriminalroman for barn)
* 2014: *Operasjon Vindkast* (kriminalroman for barn)
* 2015: *Operasjon Bronseplass* (kriminalroman for barn)
* 2015: *Jakten på Kaptein Kroghs gull* (aktivitetsbok)
* 2015: *Operasjon Plastpose* (kriminalroman for barn)
* 2016: *Operasjon Sirkus* (kriminalroman for barn)
* 2016: *Jakten på Jungelens Dronning* (aktivitetsbok)
* 2016: *Operasjon Spøkelse* (kriminalroman for barn)
* 2017: *Operasjon Sjørøver* (kriminalroman for barn)
* 2017: *Jakten på Tyven-tyven* (aktivitetsbok)
* 2017: *Operasjon Mumie* (kriminalroman for barn)
* 2017: *Detektivhåndboken*
* 2018: *Operasjon Skipsvrak* (kriminalroman for barn)
* 2018: *Jakten på slottets hemmelighet* (kriminalroman for barn/aktivitetsbok)
* 2018: *Operasjon Skrotnisse* (kriminalroman for barn)
* 2019: *Operasjon Svartskog* (kriminalroman for barn)
* 2019: *Jakten på Trollmannens bok* (kriminalroman for barn/aktivitetsbok)
* 2019: *Operasjon Radius* (kriminalroman for barn)
* 2020: *Operasjon Lurifaks* (kriminalroman for barn)
* 2020: *Jakten på den siste dinosauren* (kriminalroman for barn/aktivitetsbok)
* 2020: *Operasjon Rød sløyfe* (kriminalroman for barn)
* 2021: *Dekkoperasjon* (kriminalroman for barn)
* 2021: *Jakten på enhjørningen* (kriminalroman for barn/aktivitetsbok)
* 2021: *Operasjon Heksegryte* (kriminalroman for barn)
* 2022: *Operasjon Ninja* (kriminalroman for barn)
* 2022: *Jakten på Campingkongen* (kriminalroman for barn/aktivitetsbok)
* 2022: *Operasjon Gulltann* (kriminalroman for barn)
* 2022: *Jakten på den magiske julebyen* (kriminalroman for barn/aktivitetsbok)
* 2023: *Operasjon Fartsstripe* (kriminalroman for barn)
* 2023: *Jakten på Vikingskatten* (kriminalroman for barn/aktivitetsbok)
* 2023: *Operasjon Fangejakt* (kriminalroman for barn)
* 2024: *Operasjon Ellemelle* (kriminalroman for barn)
* 2024: *Jakten på Trolløyet* (kriminalroman for barn/aktivitetsbok)
* 2024: *Juks og lureri. En detektivbok med 19 oppdrag* (kriminalroman for barn/aktivitetsbok)
* 2024: *Jakten på Den hvite ørnen* (kriminalroman for barn/aktivitetsbok) 
* 2024: *Operasjon Traktor* (kriminalroman for barn)
* 2025: *Operasjon Romvesen* (kriminalroman for barn)
* 2024: *Jakten på Samuraisverdet* (kriminalroman for barn/aktivitetsbok)
* 2025: *Operasjon Zombie* (kriminalroman for barn)

### Andre utgivelser
* 2008: *Kriminalteknikk* – faktabok om politiarbeid for barn og unge
* 2008: *Kodenavn Hunter: dobbeltspill* – actionthriller basert på TV-serien *[[Kodenavn Hunter]]*
* 2015: *Badboy* – dokumentar om drapsmannen Trond Einar Frednes

### Teateroppsetninger
* 2009: *Professor Zweisteins sensasjon* (kriminalkomedie) – Teater Ibsen
* 2011: *Mysteriet på Hotell Kokkelimonke* (kriminalkomedie/musikal) – Teater Ibsen
* 2011: *Mesterdetektiven og smilet som forsvant* (kriminalkomedie – Tidemands Teater
* 2012: *Fangen fra Rotteholmen* (kriminalkomedie/musikal) – Teater Ibsen
* 2013: *Arven fra Beathovden* (kriminalkomedie/musikal) – Teater Ibsen
* 2020: *Detektivbyrå nr. 2 - Operasjon Spøkelse* (familieforestilling) – Larvik Teater
* 2021: *Detektivbyrå nr. 2 – Operasjon Teater* (familieforestilling) – Riksteateret
* 2025: *Detektivbyrå nr. 2 – Operasjon Edderkopp* (familieforestilling) – Victoria Productions

## Referanser


## Kilder
* Presentasjon av Jørn Lier Horst i Forfatterkatalogen på Forfattersentrums nettsider

## Eksterne lenker
* 
* 
*  Gyldendals forfatterside 
*  Ronald Ramm-saken